google/wiki40b huggingface dataset:
Oslohumanistene

Oslohumanistene, også kalt Østlandshumanistene, var betegnelsen på en lærd krets av korsbrødre tilknyttet domkapitlet ved Hallvardskatedralen og katedralskolen mellom 1580 og 1610. Gjennom sitt litterære virke gjorde de Oslo til Norges kultursentrum.
Sentrale i kretsen var Jens Nilssøn, Claus Berg og Hallvard Gunnarssøn – den første biskop, den andre kantor og dekanus og den tredje magister og lektor. Bispesetet og katedralskolen var arnested for miljøets litterære produksjon som ble skrevet på latin.
Spenningskonsentrasjon

Spenningskonsentrasjon er økning av spenninger på et sted eller i et område, som følge av utformingen av detaljen eller på grunn av byggetoleranser. En konstruksjon er sterkest når spenningene er jevnt fordelt. En reduksjon i arealet eller en endring i geometri (herunder ved defekter) kan føre til sprekkvekst ved utmatting. Utmattingssprekker starter nesten utelukkende fra overflaten av konstruksjonen, så ved å redusere spenningskonsentrasjonene oppnår en også øke utmattingslevetiden..
Jorunn Økland

Karriere

Økland er cand.theol. fra 1991, og dr. theol. fra 2001. I perioden 2000-2009 var hun førsteamanuensis, senere professor i bibelvitenskap ved University of Sheffield, institutt for bibelvitenskap. 
Hun har ledet forskningsprosjektet Canonicity, Gender and Critique: The Hermeneutics of Feminism and Canon Transformations (2008–2012),  og var med å starte opp Journal of the Bible and Its Reception og var tidsskriftets første redaktør (utgitt av de Gruyter fra 2014). Hun leder også mindre prosjekter innenfor rammen av EEA grants og Språkrådet, som omhandler språk, kjønn, oversettelse og litteratur. Fra 2009 til 2013 var hun president i European Association of Biblical Studies og fra 2016 er hun medlem av Council i Society of Biblical Literature.
Call Me Stranger

Call Me Stranger er et musikkalbum med Tor Endresen og Pål Thowsen, utgitt i 1986. Dette er duoens første plate. Stilen er AOR à la Mr. Mister, Rick Springfield og Toto. Ellers er mesteparten av Lava med som musikere, og tekstene er i hovedsak skrevet av Ivar Dyrhaug.
Scarabatermes

Utseende

En liten, blank, brunlig skarabide. Hodet er stort og bredt, skovlformet. Pronotum er mye bredere enn langt, utinget foran, med rundede sider. Bakkroppen er svært oppsvulmet og stikker ut på sidene av og bak dekkvingene.

Levevis

Arten er knyttet til termitter av arten Neocapritermes brasiliensis.

Utbredelse

Arten lever i Colombia.
Appleton Estate

Appleton Estate er et destilleri som ligger i Nassau Valley ved Jamaicas sørkyst. Der har det vært produsert rom siden 1749.
Athabasca (elv)

Geografi

Athabasca begynner ved foten av Columbiabreen i Jasper nasjonalpark, på rundt 1600 meter over havet. Elva renner mellom isbreer og gjennom juv, med rikt dyre- og planteliv langs breddene og tilliggende myrområder. Nasjonalparker og andre verneområder ble opprettet for å beskytte naturen i området. 
Elva krysser også over den sørøstre grensa til Wood Buffalo nasjonalpark, hvor elveløpet er preget av stryk, som hindrer båttrafikk nord for Fort McMurray. Elva munner ut i Peace-Athabascadeltaet ved Athabascasjøen, sør for Fort Chipewyan.

Historie

Indianerstammene Sekani, Shuswap, Kootenay, Salish, Stoney og Cree jaktet og fisket langs elva før den europeiske koloniseringen. I 1811 reiste utforskeren David Thompson og irokeseren Thomas gjennom Athabascapasset.
Elva ble en Canadian Heritage River for dens betydning under pelshandelen og byggingen av jernbaner og veier som åpnet opp det vestlige Canada, samt for dens naturkvaliteter.
Adrian Popa

Landslaget

Han ble tatt ut i Romanias EM-tropp til EM i Frankrike 2016.
Yngve Hågensen

Bibliografi

Yngve Hågensen gav i 2004 ut boken Gjør din plikt, krev din rett! der han forteller om sin barndom som barnehjemsbarn og sitt yrkesliv. I boken legger han heller ikke fingrene mellom der han forteller om kampene mot Gro Harlem Brundtland og andre samfunnstopper.
Heggedal

Moderne utvikling

De neste fem til ti årene vil Heggedal sentrum gjennomgå store endringer, med kollektivterminal, ny forretningsbebyggelse, kontor og boliger, til sammen 60.000 m². Jernbaneverket, Statens vegvesen, JM Norge, Tandberg Eiendom og Asker kommune står sammen om utbyggningen.

Ny stasjon

I 2012 åpnet nye Heggedal stasjon med gang- og sykkelbro med heis og trapp til plattformene. Heggedal stasjon er universelt utformet og tilgjengelig for alle. Ny jernbanestasjon ble ferdig i 2012. Første del av gang- og sykkelbroen ble ferdig i 2012. Siste del av broen som skal gå over Åmotveien ble ferdig tidlig i 2014.

Ny fylkesvei 204 ved Heggedal stasjon

Veisystemet rundt stasjonen er lagt om, så den gamle planovergangen i Heggedalsveien er blitt lagt ned. Dette er et lenge ventet ønske, ikke bare blant heggedølene, men også fra Vys lokførere, da denne planovergangen var fast på topp 3 i Vys ulykkestatistikk.
Boliger
På Heggeodden er det blitt bygd ut over 100 leiligheter. I sentrum og på fabrikktomten planlegges det rundt 400 boliger, kontorer, butikker og offentlige servicekontorer.

Innbyggertorg

Asker kommune planlegger et innendørs innbyggertorg sentralt i Heggedal sentrum og i tilknytning til nytt planlagt utendørstorg. Innbyggertorget skal romme kommunale tjenester som seniorsenter, bibliotek og eventuelt helsestasjon og gi rom til frivillige organisasjoner, boliger og butikker.
VM i skiflyging 1983

Bakken

Čerťák ble åpnet i 1980 og hadde K-punkt 180 meter. Armin Kogler (Østerrike) tangerte verdensrekorden på 176 meter 27. mars 1980. Under VM, lørdag 19. mars, satte Pavel Ploc (Tsjekkoslovakia) ny verdensrekord med 181 meter.
Teletskojesjøen

Geografi

Den avlange innsjøen ligger 436 meter over havet, mellom fjellryggene Korbu (Корбу) og Altyntu (Алтынту) og er hele 77,7 kilometer lang med en gjennomsnittlig bredde på 2–3 kilometer og en største bredde på 5,2 kilometer. Til tross for et areal på bare 223 km², rommer den dype innsjøen 40 km³ vann. Den har en gjennomsnittlig dybde på 174 meter og en maksimal dybde på 325 meter, og er med det den tredje dypeste innsjøen i Russland etter Bajkalsjøen (1741 m) og Det kaspiske hav (980 m).
Av omtrent 70 elver og 150 bekker som løper ut i Teletskojesjøen er elva Tsjulysjman den største, og omtrent 70% av innsjøens vann kommer fra denne elva som munner ut i innsjøens sørøstlige del. Innsjøens utløp er i nordvest, til elva Bija, som senere løper sammen med Katun og danner elva Ob, en av Sibirs største elver.

Bruk av innsjøen

Innsjøen er rik på fisk, blant annet laksefisken taimen (Hucho taimen), harrer (Thymallus), siker (Coregonus) og abbor (Perca fluviatilis). Enkelte av de totalt 16 fiskeslagene som finnes i innsjøen er endemiske.
Det finnes tre bosetninger rundt innsjøen: Logatsj (Иогач) med omtrent 1300 innbyggere, Artybasj (Артыбаш) med omtrent 500 innbyggere, og Jajlju (Яйлю) med omtrent 250 innbyggere. Innsjøen er et populært feriemål, og det antas at 70–100 tusen mennesker besøker innsjøen årlig.

Klima

I sju av årets kaldeste tolv måneder holder vannet stort sett under 4 °C. Hvert år fryser den nordlige delen av innsjøen til i flere måneder om vinteren, mens hele innsjøen fryser til i gjennomsnitt omtrent hvert tredje år. I slutten av juli kan temperaturen i den øverste delen av vannet stige til 17-20 °C.

Legenden om opphavet til navnet «Gullsjøen»

På altaisk heter innsjeøn Gullsjøen (Алтын Кӧл). Altaifolket har en gammel legende om opphavet til dette navnet. Ifølge legenden hendte det en gang at gudene ble sinte på Altaifolket. Da forsvant dyrene fra skogene, fisken fra elvene, og mange av innsjøene tørket ut. Folk slapp opp for mat og hungersnøden kom til Altaj. Etterhvert var det bare en rik mann som ikke lenger sultet, men en dag slapp også han opp for mat. Da tok han med seg en gullbarre formet som et hestehode for å kjøpe mat for. Han reiste rundt i hele Altaj, men ingen steder var det mat, og der det var litt mat var det ingen som ville bytte den mot den uspiselige gullbarren. I fortvilelse endte mannen med å hive gullbaren i innsjøen, før han selv hoppet etter.
Magnor Glassverk

Magnor Glassverk er et norsk glassverk etablert i 1896. Som navnet tilsier er det lokalisert på Magnor, som ligger like ved grensen til Sverige i Eidskog kommune lengst sør i Hedmark fylke.
Glassverket startet opp som Geijersfors Glassverk underlagt svenske Eda glasbruk fram 1917. Mens virksomheten på den svenske siden av grensen har opphørt, er Magnor Glassverk fortsatt i drift og produserer servise, vaser og andre kunstgjenstander i glass. Flere kjente designere har vært med på å utforme glassverkets kolleksjon. De mest kjente er kanskje Per Spook, Vebjørn Sand, Per Winge og Ari Behn.
Foruten å være en aktiv industri, er Magnor Glassverk en turistattraksjon med rundt 220 000 besøkende hvert år. Glassverket byr på fabrikkutsalg, utstillinger av produkter og en mulighet til å se hvordan glasset blir formet i glasshytta.
Valero Texas Open

Valero Texas Open er en golfturnering på PGA-touren som spilles på LaCantera Golf Club i San Antonio, Texas. Mange av golfsportens største stjerner har vunnet denne turneringen, inkludert Sam Snead, Ben Hogan og Arnold Palmer, som vant tre år på rad.
O’Learys

O’Learys er en svensk franchisebasert restaurantkjede med et konsept for amerikansk sportsbar og restaurant. Restaurantkjeden ble grunnlagt av Jonas Reinholdsson og den første restauranten ble åpnet 16. november 1988 på Basargaten 10 i Göteborg. Denne typen av restauranter finner man i alle større amerikanske byer, såsom Boston, New York, Chicago og San Francisco. De har ofte grønne vegger som er fulle av hyllester til lokale idrettshelter, i O’Learys tilfelle Bostons. 
Selskapet hadde per desember 2017 totalt 126 restauranter i 13 land: Sverige, Norge, Danmark, Finland, Island, Belgia, Spania, Ungarn, Tyrkia, De forente arabiske emirater, Kina, Singapore og Vietnam.
Bønsmoen skole

Bønsmoen skole er en barneskole på Råholt i Eidsvoll kommune, Akershus. Skolen er under total rehabilitering. Første del av skolen vil være ferdig til skolestart 2008.

Rehabiliteringen

Skolen bruker de gamle lokalene til Råholt ungdomsskole lokalene blir totalt renovert og har et budsjett på ca. 85 millioner kroner. Det legges opp til etappevis utbygging slik at avdeling for avdeling blir tatt i bruk. Rehabiliteringen er beregnet ferdig i 2013
Flaskefjorden

Flaskefjorden (nordsamisk: Bohtalvuotna) er en arm av Skreifjorden på øya Seiland i Hammerfest kommune i Finnmark. Fjorden strekker seg fire kilometer sørover til Skreifjordbotn. Fjorden har innløp mellom Lossenpynten i vest og Sandabukta i øst.
Det ligger flere hus ved fjorden, men ingen større bygder og det er heller ikke veiforbindelse til fjorden. Den er 71 meter på det dypeste, nesten helt innerst i fjorden.
Zunheboto (distrikt)

Demografi

Ved folketellingen i 2011 var det 141 014 innbyggere i distriktet, mot 154 909 i 2001. Den urbane befolkningen utgjør 19,58 % av befolkningen.
Barn i alderen 0 til 6 år utgjorde 14,25 % i 2011 mot 16,45 % i 2001. Antallet jenter i den alderen per tusen gutter er 955 i 2011 mot 944 i 2001.
Utbytte

Utbytte deles normalt ut i form av kontanter eller aksjer fra aksjeselskapet til selskapets aksjonærer.
Utbyttebegrepet omfatter "enhver utdeling som innebærer en vederlagsfri overføring av verdier fra selskap til aksjonær", jf definisjonen i skatteloven § 10-11 annet ledd. Bestemmelsen viderefører definisjonen i den nå opphevede selskapskatteloven § 3-2 nr.2 ff. For øvrig må sies at utbyttebegrepet slik det er brukt både i skattelovgivningen, i aksjeloven og i allmennaksjeloven i det store og hele er sammenfallende.
Aksjelovgivningen setter strenge materielle og formelle rammer for overføringer av økonomiske verdier fra selskap til aksjonær. Aksjeloven og allmennaksjeloven har i §§ 3-6 likelydende bestemmelser om utdeling fra selskapet. Bestemmelsene fastslår at «Utdeling fra selskapet kan bare skje etter reglene om utbytte, kapitalnedsetting, fusjon eller fisjon av selskaper, og tilbakebetaling etter oppløsning.»
I tilfeller hvor en utdeling ikke følger noe regelsett vil utdelingen kunne bli kategorisert som ulovlig utdeling.
Ferganadalen

Ferganadalen, eller Ferghanadalen, (usbekisk: Farg'ona vodiysi eller Фарғона водийси; kirgisisk: Фергана өрөөнү, Fergana öröönü; tadsjikisk: водии Фарғона, vodii Farghona; russisk: Ферганская долина, Ferganskaja dolina; persisk: وادی فرغا نہ) er en sentralasiatisk tettbefolket dalslette som ligger mellom Tian Shan i nord og Alajfjellene i sør. Ferganadalen deles mellom Usbekistan, Tadsjikistan og Kirgisistan. Over 10 millioner mennesker bor i den 300 kilometer lange og oppimot 150 kilometer brede dalen som gjennomflytes av elvene Naryn og Kara-Darja i øst. De flyter sammen i nærheten av Namangan og blir da til elven Syr-Darja som fortsetter vestover gjennom dalen. Viktige byer er Andijon, Namangan, Margilan, Fergana, Kokand, Osj og Khujand.
Åpent Bakeri

Åpent Bakeri er en bakeribedrift i Oslo. Virksomheten ble startet av Øyvind Lofthus og Emmanuel Rang i 1999. Den omfatter i dag et hovedbakeri, fire bakeriutsalg og lunsjbaren Blings. Åpent Bakeri har i samarbeid med ansatte gitt ut bøker om baking, holdt kurs og vunnet «NM i brød».
Skolesystemet i Tyskland

I Tyskland er skoler et anliggende for de forskjellige tyske delstatene. Dette gjør at det er forskjeller i skolestrukturen rundt om i landet, selv om hovedtrekkene er de samme.

Grunnskole

Skoleplikten begynner det året barnet fyller seks år, og varer fra ni til tolv år. De første fire eller seks årene (avhengig av delstaten) går eleven i grunnskolen (Grundschule). Dette nivået kalles Primarstufe.
Etter grunnskolen er det tre hovedløp eleven kan ta: Hauptschule, Realschule og Gymnasium. Alle disse går under betegnelsen Sekundarstufe I.

Yrkesfaglige utdannelser

I hovedskolen (Hauptschule) går elevene først på skolen frem til niende- eller tiendeklasse. Etter endt skolegang tar elevene Hauptschulabschluss, og kan deretter fortsette på en yrkesskole (Berufsschule). Tiden ved yrkesskolen kombineres gjerne med praksis i en bedrift, og kan sammenlignes med lærlingeordningen i Norge. En typisk yrkesfaglig utdannelse tar to eller tre år.
Det finnes 5 358 hovedskoler i Tyskland, med totalt 1,1 millioner elever.

Realskole

En realskole (Realschule) er en mellomting mellom et gymnasium og en yrkesskole. Her går elevene frem til tiendeklasse, da realskolen avsluttes med Mittlere Reife. Deretter kan elevene ta en teknisk utdannelse, eller i noen tilfeller gå over til gymnasiet (dette krever en opptaksprøve).
Frem til 1964 ble realskolene kalt middelskoler (Mittelschulen).

Fellesskole

På midten av 1960-tallet åpnet en ny type skoler, fellesskoler (Gesamtschulen). Denne skoletypen er en blanding av de tre tradisjonelle typene, her kan elevene ta både Abitur og yrkesrettede utdannelser.
Konseptet med fellesskoler slo aldri helt gjennom, i dag er bare 700 av 19 000 tyske skoler av denne typen.
Osmoderma caeleste

Utseende

En stor og bred, halvmatt svart gullbasse. Pronotum er rundet og mye smalere enn dekkvingene, dypt punktert med en midtgrop i den fremre delen. Dekkvingene er rynkete med uregelmessig punktering.

Habitat

I likhet med de andre artene i slekten Osmoderma lever arten i kolonier i muld inne i hule trær av mange ulike slags løvtrær, hyppigst arter av eik og lind. De voksne billene er aktive om dagen om sensommeren. Særlig hannene sender ut en påfallende duft. De voksne billene kan drikke utflytende, gjærende sevje.

Utbredelse

Arten er utbredt i Russland (Primorskij kraj), det nordøstlige Kina og Korea.
Aimé Duval

Bakgrunn

Duval ble døpt i Plombières. Etter folkeskolen begynte han på et jesuittletet kollegium i Brussel. Han hadde et ønske om å bli katolsk prest. I denne tiden skrev han sin første chanson.

Prest

I 1936 trådte han inn i jesuittordenen og studerte katolsk teologi. Den 24. juli 1944 mottok han prestevielsen i Enghien i Belgia. Han ble først satt inn som fransklærer i Reims, til han kunne vie seg til musikken helt og fullt.

Chanteur

Gå år inn i sin prestegjerning begynte Duval å skrive chansons og holde konserter. Hans turneer førte han gjennom hele Europa: Han gav 3000 konserter i 45 land. Hans konsert i (Vest-)Berlin hadde 30.000 besøkere; den tyske forbundskansler Konrad Adenauer skjenket ham en gitarr som takk for den glede han gav unge mennesker. I 1965 fikk  Père Duval som første prest holde sangkonsert bak «jernteppet»: Han gav en gratiskonsert i Warszawa. Han konserterte også i Amerika.
I 1956 utkom hans første plate; i 1961 hadde han allerede solgt mer enn én million plater. I altkom det 14 plater fra ham.
Turneene og komponeringen slet på ham og han fikk en alkoholforbruk som eskalerte til et stort problem. I februar 1969 forsøkte han selvmord og ble etterpå sendt på avvenningskur i Versailles.
Han kjempet for at alkoholisme skulle bli erkjent som en sykdom. Han hadde tilbakefall, gikk negelmessig til AA-møter. For å hjelpe sine lidelsesfeller dikterte han en bok som ut kom kort etter hans død der han skånselsløst beskrev sin alkoholisme: L’enfant qui jouait avec la lune. Boken ble bestseller. Han utgav kun under navnet under Lucien. Undertittelen beskrev hva han var: «Chanteur, Jésuite, Alcoolique». 
Den 30. april 1984 døde Duval etter en konsert i Metz. Han ble begravet i Nancy.
Han fremførte sine egne chanson, bare med gitar (of fikk i Frankrike tilnavnet «Guds gitatist»).
Grefsheim

Grefsheim, er en stor gård på halvøya Nes (Ringsaker) som ligger i Mjøsa.  Den er på over fire tusen dekar og dagens hovedbygning ble bygget opp rundt 1830 efter en brann.  Det er mulig at navnet kommer av det norrøne grefsi (grev, hakke).

Gamle dager

Den er kjent fra riktig gammelt av. Sikkert er det at den i 1450 var eid av en Sigurd Skaktavl, det året han gifta seg med ho Magnhild Oddsdatter Finnen. Etter Sigurds død i 1457 blir hun gift med  riksråd Alv Knutsson (1420–1496).  Sønnen, han Knut Alvsson (1455–1502) overtar, men blir drept og dermed får jomfru Karine Alvsdatter mye å styre med og gir hele Grefsheimen til Hamar bispedømme som jo var katolsk den gangen. Men slekten får Grefsheim tilbake efter reformasjonen noen tiår, og det er barnebarnet til Knut, ho  Gørvel Fadersdatter (Sparre) (1517–1605) som ikke vil ha det og gir det til kongen. Sånn gikk det til at det ble en del av storgodset ved Hamar, i 1640-årene eid av Hannibal Sehested (1609–66) som falt i unåde i 1651. Etter en tid i kongens eie gikk Grefsheim i 1675 til noen private, senere slekten Grønbech og fra 1777 slekten Robarth.

Egebergene og Mellbyene

Så i 1867 er det Egebergene som tar over, ved  sorenskriver i Asker, Johan Egeberg (1804–94), og i 1883 gir han det i konfirmasjonsgave til sin gudsønn, den senere landbruksminister  Johan Egeberg Mellbye (1866–1954) som ikke egentlig var i slekt med gudfaren. Men, han var agronom og  med på å starte Norges Bondelag i 1896, som han ledet i to perioder,  1901–1905 og 1909–1941.  
Den neste som drev Grefsheim var sønnen Jan Egeberg Mellbye (1913–2009), som også var leder for Norges Bondelag 1969–1974.  
Tredje generasjon driver var sønnen, han Johan Edvard Mellbye (født 1943), hvis kone Anne Lise Mellbye (født 1943) var leder av Norges Bondekvinnelag 1988–1992. Hun var også i Kåre Willoch sin forsvarskommisjon og stod bak da PLO og Israel møttes til drøftinger her og signerte «Grefsheim DoP», et utkast på vei mot det som til slutt ble Osloavtalen av 1993. Senere har hun vært president i Norske akevitters venner (æresmedlem 2010) og skrevet akevittbok. I august 2011 ble det kjent at han Johan Edvard gir seg med melkeproduksjon. 
Fjerde generasjons driver er Anette Mellbye og hennes mann, Dagfinn Møller.
Berlins sporvei

Berlins sporvei (Berliner Straßenbahn) er et av de eldste og frem til idag største sporveisnett i verden. Det drives siden 1929 av Berliner Verkehrsbetriebe (forkortes BVG etter det opprinnelige navn: Berliner Verkehrs-AktienGesellschaft). Sporveisnettet har en lengde på 187,7 km og 377 holdeplasser.
Berlin hadde allerede 1865 hestetrukne sporvogner, i 1881 ble den første elektriske sporvogn i verden tatt i bruk i Berlin. Tallrike private og offentlige transportselskaper anla nye strekninger og konkurrerte om markedet. Mot slutten av 1800-tallet vokste linjenettet voldsomt og ble omstilt fra hestetrukne til elektriske sporvogner. Omkring 1930 hadde det en lengde på over 630 km. og 90 linjer. Alle transportselskapene ble slått sammen til BVG i 1929.
Etter andre verdenskrig ble BVG delt i et vestlig og østlig selskap, som ble gjenforent i 1992. Sporveislinjene i det vestlige Berlin ble frem til 1967 avviklet til fordel for U-Bahn og bussdrift, og idag finnes det sporvogner nesten utelukkende i den østlige delen av Berlin inkludert bydelen Köpenick. Det finnes imidlertid noen kortere strekninger i den vestlige delen som er bygget etter gjenforeningen – det gjelder linjene M13 og Tram 50 som er forlenget til Virchow Klinikium i bydelen Wedding, M10 fra (U) Eberswalder straße til (S) Nordbahnhof og fra (S) Warschauer Straße til (U) Warschauer Straße. I 2014 og 2015 ble M5, M8 og M10 forlenget til Hauptbahnhof.
Det finnes idag tilsammen 22 sporvognslinjer i Berlin. I desember 2004 ble linjenettet omregulert og de viktigste linjene fikk nå MetroTram-status (markert med M foran linjenummeret). Disse linjene kjører hele døgnet (med unntak av visse strekninger som betjenes 20 timer/døgn). Sammen med Metrobusser i de vestlige bydeler fungerer disse linjene som et supplement til Berlins metro.
Alkekonge

Beskrivelse

Alkekongen er en liten, tettbygd og kompakt alkefugl med korte bein og et kort, butt nebb. Fjærdrakten er svart på oversiden og hvit på undersiden. Nebb og lemmer er svarte. Om vinteren blir arten hvit i strupen, på halssidene og på brystet. Den blir omkring 17–20 cm lang og veier typisk 130–200 g.

Utbredelse og atferd

Alkekongen er en høyarktisk art som hekker på Baffinøya i Canada, på Grønland, Jan Mayen og Svalbard, samt på Frans Josef Land, Novaja Semlja og Severnaja Semlja i Russland.
Arten lever i store kolonier på fjellrike kyster med isfritt hav. Den bygger sitt reir i fjellsprekker og under store steiner. Den legger oftest bare ett egg som paret sammen ruger i mellom 28 til 31 døgn. Når ungene er flygedyktige etter cirka 27 døgn, forlater de reiret sammen med hannen og flyr ut til sjøen.
Føden består i hovedsak av små krepsdyr, spesielt hoppekreps. Calanus glacialis dominerer i kalde vannmasser og Calanus finmarchicus (raudåte) i varme.

Underarter

Det er beskrevet to underarter; A. a. polaris, som hekker på Frans Josef Land, og den noe mindre A. a. alle, som forekommer innenfor resten av artens utbredelsesområde, inkludert Svalbard (der den er mest tallrike fuglearten).